Imtella' Lulju 15, 2020 - Aġġornata 15 Ta' Lulju, 2020 7:30pm Il-Covid-19 ġabet magħha għadd ta' restrizzjonijiet li affettwaw is-safar u l-importazzjoni ta' diversi prodotti, jidher iżda li mhux id-droga. Id-Direttur tal-Caritas, Anthony Gatt, qal li f'Malta ma kienx osservat xi tnaqqis partikolari fid-droga fis-suq. "Nafu li l-Pulizija għamlu qabdiet konsiderevoli u ħadmu bla heda, però l-persuni li fittxew is-sustanzi ma qalux li kien hemm xi nuqqas ta' sustanzi; sfortunatament in-networks tad-droga huma li huma, jiġifieri din hija operazzjoni klandestina, min jidħol bid-dgħajjes… jiġifieri avolja jkun hemm restrizzjonijiet fuq l-ajru u fuq il-baħar, jaraw minn fejn jidħlu." Is-Sur Gatt jgħid li l-uniku tnaqqis osservat kien dak tad-droga sintetika, li tinkludi fost oħrajn l-ecstasy, l-LSD, il-metamphetamine, bath salts u marijuana sintetika. "Iġifieri li kellna indikazzjoni forsi min-naħa ta' droga sintetika, li ħafna minnha tiġi bil-posta, hemm kien hemm sinjali ta' tnaqqis." Għall-mistoqsijiet ta' TVM, il-Pulizija qalet li mill-investigazzjonijiet li saru, ma kinetx innutata differenza fil-kwalità tad-droga fis-suq Malti. Rigward każi riċenti ta' overdose, il-Pulizija qalet li l-Iskwadra ta' Kontra d-Droga ma nnutawx xi żieda partikolari. Qalet ukoll li l-każijiet riċenti ta' teħid eċċessiv ta' droga ma jidhirx li kienu marbuta ma' nuqqas ta' konsum tad-droga tul il-pandemija. Skont id-Direttur tal-Caritas, fl-erba' xhur tal-pandemija, dawk dipendenti mid-droga fittxew l-għajnuna għal raġunijiet għal kollox differenti, fosthom 120 ruħ li talbu l-għajnuna tal-Caritas għall-ewwel darba. "Min kien diġa f'sitwazzjoni stressanti minħabba d-droga imbagħad spiċċa f'diffikultajiet oħrajn, min għax tilef ix-xogħol, min ma setax iħallas il-kera, u kellu jmur mal-familja, u allura żdidilhom l-istress b'mod sostanzjali," qal id-Direttur tal-Caritas. Is-Sur Gatt qal li l-Caritas għadu jsib għajnuna mill-Awtorità tal-Istandards u l-awtoritajiet tas-saħħa, li qed jittestjaw lill-persuni għall-Covid-19 qabel dawn jidħlu f'xi waħda mid-djar residenzjali. "Aħna nikkollaboraw ukoll ma' entitajiet oħra bħal Sedqa u l-Oasi, biex kemm jista' jkun issa b'mod partikolari li hemm iktar opportunità ta' ftuħ ta' servizzi, min ikollu bżonn l-għajnuna jirċeviha." Issa li l-agħar jidher li għadda, is-Sur Gatt jgħid li s-servizzi ġew kważi lura għan-normal, u appella biex ħadd ma joqgħod lura milli jfittex l-għajnuna.